Omstilling vekk fra fossil brensel: – Et gjennombrudd
For første gang er alle landene nå enige om en omstilling for å slutte å produsere energi fra kull, olje og gass. – Dette er historisk, sier møteleder Sultan Al Jaber.  Det brøt ut jubel i salen der alle landene satt samlet onsdag morgen.  Etter harde forhandlinger, antydninger om at land ville trekke seg og samtaler til langt på natt – da de til slutt var enige ble beslutningen banket igjennom raskt. – Dette er rett og slett historisk, sier utenriksminister Espen Barth Eide (Ap) i en sms på vei til Norge.  Norge har vært med på å foreslå det som til slutt ble løsningen:  Klimatoppmøtets president Sultan al-Jaber kaller avtalen historisk. Han sier likevel at enigheten bare er så bra som innføringen blir:  – Vi må ta nødvendige steg for å gjøre enighet til handling, sier han.  – Jeg er veldig fornøyd. For noen dager siden så det virkelig ikke ut til at vi skulle få til dette, sier Espen Barth Eide.  Spanias miljøminister, Teresa Ribera, la ut en video av øyeblikket der enigheten var et faktum. – Vi må ta enda større steg – At hele verden nå er enige om å omstille energisystemene våre bort fra fossil energi er et gjennombrudd, sier klima- og miljøminister Andreas Bjelland Eriksen, som likevel skulle ønske at avtalen gikk lenger.  – Vi må ta enda større steg fremover, men denne beslutningen sender et tydelig signal fra klimatoppmøtet om at utslippene må ned og at omstillingen må starte nå.  Nestleder i Naturvernforbundet, Pernille Hansen, er enig i at utfallet er et steg i riktig retning.  – Selv om avtalen burde vært enda tydeligere. Hun sier den nye teksten sender et tydelig signal til Norge og andre land som produserer olje, om at olje og gass ikke er fremtiden. Samtidig er Hansen skuffet over det hun kaller «flere store svakheter» i avtalen:  – For eksempel inneholder den fortsatt språk som promoterer urealistiske renseteknologier og andre dårlige løsninger som vanner ut vedtaket. Store forhandlinger  Det har vært stor uenighet om hva teksten skulle si om fremtiden til fossil brensel.  I et tidligere forslag ble ordet «utfasing» brukt, som flertallet av landene stilte seg bak. Dette ble derimot helt utelatt av et nytt utkast av teksten mandag. Siden ha det pågått store forhandlinger om teksten.  Det var Norge som foreslo den nye teksten, med ordbruken: «omstille seg vekk fra fossile drivstoff». – Vi lager historie i dag, sier utenriksminister Espen Barth Eide til NRK før dagens plenumsmøte.  – «Transitioning away from fossil fuels» – ligger an til å bli vedtatt i dag! Det var vi som spilte inn denne formuleringen etter at det ble klart at «phase-out» ikke kunne få flertall. Aldri har verden vært tydeligere på hva hovedproblemet er, sier han. – En unnskyldning Elise Åsnes er i Dubai som observatør på vegne av miljøorganisasjonen Spire, hvor hun er leder og talsperson. – Dette legger til rette for slutten for fossilt, men vedtaket er langt fra den historiske kursendringen verden sårt trenger, sier hun til E24. – Det er mye som mangler, både klarere ambisjoner på utfasing og energiomstilling, sier Ane Aurora Skjølberg Serreli. Hun er rådgiver i Forum for utvikling og miljø, og koordinerer sivilsamfunnsorganisasjonene på toppmøtet. Ber regjeringen lage olje-plan Generalsekretær Karoline Andaur i WWF Verdens naturfond sier avtaleteksten er en viktig milepæl i klimaforhandlingene. – I dag sier de tydelig fra at dagene til fossilindustrien snart er talte, sier hun til E24.  – Nå må det være slutt på at politikere tolker budskapet slik det passer dem, og her i Norge må regjeringen om å lage en sluttplan for norsk olje- og gassproduksjon, akkurat som Klimautvalget anbefalte og Fathi Birol har tatt til orde for. Hun får støtte av Greenpeace-leder Frode Pleym. – Det skulle bare mangle at verdens land, etter 28 klimatoppmøter, endelig ble enige om å nevne kull, olje og gass. Avtalen er selvsagt bedre enn ingenting, men altfor vag. Den inneholder smutthull som vil tillate fossilindustrien å fortsette og kaste bensin på bålet.
For første gang er alle landene enige om en omstilling vekk fra kull, olje og gass. Utenriksminister Espen Barth Eide sier dette er en historisk enighet.  Norge foreslo løsningen som ble valgt: å «omstille seg bort fra fossil brensel». Enigheten legger vekt på at handling skal økes i dette tiåret for å nå netto-null utslipp innen 2050.  Selv om mange er fornøyde med utfallet, er noen kritiske til at avtalen ikke går langt nok.